Trump: Pence sê nee, maar Demokrate stoom voort | Netwerk24
13 Januarie 2021 07:14
Die huis van verteenwoordigers in die Amerikaanse kongres het vroeg Woensdagoggend (Suid-Afrikaanse tyd) ten gunste van 'n resolusie gestem dat pres. Donald Trump ingevolge die 25ste wysiging aan die Amerikaanse grondwet uit sy amp verwyder moet word.
Ingevolge die resolusie vra die demokrate dat Mike Pence, visepresident, onmiddellik sy magte ingevolge die wysiging gebruik om die hoofamptenare van regeringsdepartemente in die kabinet "saam te roep en te mobiliseer om te verklaar wat voor die hand liggend is vir 'n nasie wat met afgryse gevul is: Dat die president nie daartoe in staat is om sy pligte suksesvol uit te voer nie."
Pence het vroeër die dag die versoek deur Nancy Pelosi, speaker van die huis van verteenwoordigers, in 'n brief verwerp.
Die resolusie is 'n simboliese teregwysing deur politici wat woedend en in skok is oor die dodelike aanval verlede week op die kongresgebou in Washington, berig CNN.
'n Groot groep van Trump se ondersteuners wou verlede Woensdag die uitslag van die presidentsverkiesing laat omkeer.
Die Demokrate in die huis van verteenwoordigers gaan nou stem om Trump vir 'n tweede keer in 'n staat van beskuldiging te plaas op aanklagte dat hy die opstand deur die betogers aangemoedig het deur aan te voer die presidentskap is by hom gesteel.
Die Demokrate beplan om later Woensdag hieroor te stem.
Pres. Donald Trump praat op 'n byeenkoms voordat die kongresgebou verlede Woensdag deur sy ondersteuners bestorm is. Foto: Reuters